લગભગ બેથી ૭૨ કલાક સુધી, માથાની એક બાજુ એટલે કે જમણી કે ડાબી બાજુએ વારંવાર મધ્યમથી તીવ્ર દુખાવો આપતા અટૅક આવે, સાથે અમુક ફિઝિકલ ઍક્ટિવિટી, અવાજ, પ્રકાશ, સુગંધ જેવાં કારણોસર એ અટૅકની તીવ્રતા વધી જાય અને વળી એની સાથે ઊબકા અને ઊલટી પણ ભળે તો એને માઇગ્રેન કહે છે. ઇન્ટરનૅશનલ હેડેક સોસાયટી મુજબ આ માઇગ્રેનની વ્યાખ્યા છે. આંકડાઓ મુજબ ૨૦-૪૫ વર્ષની ઉંમરની ૧૦માંથી એક ભારતીય વ્યક્તિ માઇગ્રેનથી પીડાય છે. આ બાબતે વાત કરતાં ડૉ. શિરીષ હસ્તક કહે છે, ‘નવાઈની વાત એ છે કે એમાંથી લગભગ અડધા જ લોકો ડૉક્ટરને પોતાની આ તકલીફ માટે કન્સલ્ટ કરે છે, બાકીના મોટા ભાગના લોકો ઘરગથ્થુ ઇલાજ અને પેઇનકિલર્સ પર નભે છે. આ દુખાવો સખત હોય છે, પરંતુ ક્યારેક જ આવે છે જેને લીધે મોટા ભાગના લોકો એને સહન કરતા રહે છે. મોટા ભાગે માઇગ્રેન મિડલ-એજમાં એટલે કે ૨૪-૪૦ વર્ષની અંદર થતી બીમારી છે. જેમ ઉંમર વધતી જાય એમ એની તીવ્રતા ઓછી થતી જાય છે અને ૫૦-૬૦ની ઉંમરે પહોંચ્યા પછી તો એની મેળે જ આ રોગ જતો રહે છે.’